Fødselsdag: 15.08.1988
Position: Midtbanespiller
Klub: Reading FC
Troelsgaard er en af de mest erfarne og veltrænede spillere, og når hun ikke spiller fodbold, kan du næsten altid finde hende i styrkerummet. ”Jeg er afhængig af at træne”, har hun engang sagt.
Sanne Troelsgaard har spillet fodbold, siden hun var 6 år, og nu har hun rundet 160 landskampe og 55 mål i rødt og hvidt.
Det røde felt har hun også ramt med sit iltre temperament, og engang blev hun så arrig til en træning i Brøndby, at hun forlod banen og kørte knap 240 kilometer hjem til familien i Vejen. Troelsgaard er nemlig et stort familiemenneske, og hun er tæt forbundet med sin tvilling Lotte, der også har spillet på landsholdet. I 2013 gik Troelsgaards far bort efter sygdom. Det fik Sanne til at melde fra til EM, og siden da har hun peget op mod himlen, når hun har scoret. ”Han er altid med mig på banen”, siger hun.